Sutele de voluntari din Bihor care au strâns semnături în favoarea iniţiativei Fără penali în funcţii publice au muncit cu folos.

"Până duminică seară, s-au strâns 20.931 semnături care au fost centralizate, plus încă aproximativ 1.500 care încă nu au fost prelucrate", a declarat luni, pentru BIHOREANUL, Silviu Dehelean, deputat USR Bihor.

Iniţiativa Fără penali în funcţii publice a fost declanşată de USR pentru modificarea articolului 37 din Constituţie aşa încât, pe lângă condiţiile de cetăţenie, domiciliu şi vârstă, legea supremă să prevadă încă una, privind cazierul penal: "Nu pot fi aleşi în organele administraţiei publice locale, în Camera Deputaţilor, în Senat şi în funcţia de Preşedinte al României cetăţenii condamnaţi definitiv la pedepse privative de libertate pentru infracţiuni săvârşite cu intenţie, până la intervenirea unei situaţii care înlătură consecinţele condamnării".

"Au semnat iniţiativa oameni de toate naţionalităţile din Bihor - români, maghiari, slovaci, etc. Vechea clasă politică, în special PSD, ALDE şi UDMR, trebuie să înţeleagă că aceste semnături nu sunt numere, sunt oameni vii care vibrează şi care rezonează la idei, oameni care au semnat cu năduf şi cu obidă, oameni care s-au săturat de corupţie, de furtul şi de risipa banului public, oameni care îşi doresc o societate normală şi decentă, o societate în care impozitele şi taxele pe care le plătesc se duc spre lucruri care să le îmbunătăţească viaţa, care să le permită sa fie fericiţi şi să aibă un viitor", a spus deputatul Dehelean.

"Vreau să mulţumesc membrilor Asociaţiei Oradea Civică, care au strâns peste 7.700 de semnături, reprezentanţilor Partidului Popular al Maghiarilor din Transilvania, care ne-au ajutat şi dânşii cu 700 de semnături, precum şi tuturor bihorenilor care au făcut voluntariat în sprijinul iniţiativei", a mai spus Silviu Dehelean.

Potrivit acestuia, strângerea de semnături va continua în judeţul Bihor până la finalul lunii campaniei, adică până în data de 20 august, la fel cum se întâmplă în toate judeţele, pentru a avea siguranţa că nu vor fi probleme la primării cu validarea semnăturilor.

De asemenea, deputatul USR transmite voluntarilor bihoreni care au strâns liste cu semnături că le pot preda în continuare persoanelor de contact care şi-au asumat sarcina de a centraliza aceste liste: Ioan Gal, telefon: 0740652002 (Oradea) - Mihai Şvab, telefon: 0725109720 (Oradea) - Traian Cosor, telefon: 0724363044 (Sîntandrei) - Sebastian Bradea, telefon: 0727835920 (Alesd) - Daniel Filimon, telefon: 0741228333 (Alesd) - Dragos Nojea, telefon: 0744965860 (Măgeşti) - Calin Canahai, telefon: 0741247076 (Salonta) - Dacian Bora, telefon: 0751783573 (Tulca) - Răzvan Suteu, telefon: 0743557353 (Beiuş) - Carmen Maries, telefon: 0745170820 (Marghita).

Bihorul este al nouălea judeţ din ţară care depăşeşte pragul de 20.000 de semnături, aici campania începând în data de 4 aprilie. Legea impune condiţia ca o iniţiativă cetăţenească să strângă peste 500.000 de semnături, câte 20.000 de semnături din cel puţin 21 de judeţe.

Judeţele care sunt cel mai aproape de ţinta de 20 000 şi care mai au nevoie semnături sunt: Alba, Argeş Bacău, Dolj, Ilfov, Galaţi, Hunedoara, Neamţ, Maramureş, Mureş, Prahova, Suceava, Tulcea, Vaslui.

După încheierea campaniei, în toamnă, semnăturile vor fi verificate şi depuse la CCR, care va controla legalitatea procedurii şi constituţionalitatea propunerii, iar în final iniţiativa va ajunge în Parlament.

Dacă acesta o adoptă, va fi organizat un referendum pentru revizuirea Constituţiei, fiind necesară o prezenţă de 30% a alegătorilor, din care 25% să voteze în favoarea ei.